河南嚴尹弟見宿弊廬訪別人賦十韻
作者：王維
朝代：唐

paragraphs: 上客能論道，吾生學養蒙。
貧交世情外，才子古人中。
冠上方簪豸，車邊已畫熊。
拂衣迎五馬，垂手憑雙童。
花醥和松屑，茶香透竹叢。
薄霜澄夜月，殘雪帶春風。
古壁蒼苔黑，寒山遠燒紅。
眼看東候別，心事北川同。
爲學輕先輩，何能訪老翁。
欲知今日後，不樂爲車公。